
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	 20 februarie 2017

	Nr.
	4c-7/266


R A P O R T

asupra propunerii legislative pentru completarea Legii nr.263/2010 privind sistemul unitar de pensii publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 88/2016 din 21 martie 2016, cu dezbaterea pe fond, în procedură obişnuită, a propunerii legislative pentru completarea Legii nr.263/2010 privind sistemul unitar de pensii publice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1099/13.10.2015)

· avizul negativ al Consiliului Economic şi Social (nr.2692/29.09.2015)

· avizul negativ al Comisiei pentru egalitatea de şanse pentru femei şi bărbaţi (nr.4c-17/839/06.04.2016)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/271/31.03.2016)

· avizul negativ al Comisiei pentru buget, finanţe şi bănci 
(nr.4c-2/172/01.06.2016)

· avizul negativ al Comisiei juridice, de disciplină şi imunităţi 
(nr.4c-11/384/31.03.2016)

· punctul de vedere, negativ, al Guvernului (nr.1308/13.07.2016).
Propunerea legislativă are ca obiect de reglementare completarea Legii nr.263/2010 în sensul instituirii celei de-a 13-a pensii, pentru persoanele care au un drept de pensie situat sub nivelul salariului mediu brut pe economie şi care nu realizează alte venituri. 
Cuantumul acestui beneficiu este diferit, prin raportarea pensiilor existente ale persoanelor îndreptăţite, la salariul minim brut pe ţară garantat în plată.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 15 februarie 2017 a participat, în conformitate cu prevederile art.55 din Regulamentul Camerei Deputaţilor, republicat, doamna  Ileana Ciutan – preşedintele Casei Naţionale de Pensii Publice.
La lucrările comisiei şi-au înregistrat prezenţa 16 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 14 martie 2016.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât măsurile preconizate contravin principiului contributivităţii şi aplicarea lor generează cheltuieli suplimentare din bugetul asigurărilor sociale de stat, iar iniţiatorii nu precizează sursele financiare necesare aplicării măsurii propuse, încălcând astfel şi dispoziţiile art.138 alin.(5) din Constituţia României, precum şi cele ale art.15 alin.(1) din Legea nr.500/2002 privind finanţele publice.

PREŞEDINTE,



SECRETAR,

Adrian SOLOMON


CSÉP Éva-Andrea
Întocmit,

Consilier parlamentar Elena Anghel

